**Նախագիծ**

**ՀԱՄԱՁԱՅՆԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**ԵՎ ԿՈԼՈՒՄԲԻԱՅԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻՋԵՎ**

**ԴԻՎԱՆԱԳԻՏԱԿԱՆ ԵՎ ՊԱՇՏՈՆԱԿԱՆ ԱՆՁՆԱԳՐԵՐ ՈՒՆԵՑՈՂ ԱՆՁԱՆՑ ՀԱՄԱՐ ՄՈՒՏՔԻ ԱՐՏՈՆԱԳՐԻ ՎԵՐԱՑՄԱՆ ՄԱՍԻՆ**

Հայաստանի Հանրապետության Կառավարությունը և Կոլումբիայի Հանրապետության Կառավարությունը, այսուհետև` Կողմեր,

##### ցանկանալով ամրապնդել երկու երկրների միջև երկկողմ հարաբերությունների և համագործակցության զարգացումը,

կարևորելով Կողմերի պետությունների դիվանագիտական և պաշտոնական անձնագրեր ունեցող անձանց ուղևորության ընթացակարգերի դյուրացումը,

համաձայնեցին հետևյալի մասին.

**Հոդված 1**

1. Հայաստանի Հանրապետության դիվանագիտական վավեր անձնագիր ունեցող քաղաքացիները և Կոլումբիայի Հանրապետության դիվանագիտական կամ պաշտոնական վավեր անձնագիր ունեցող քաղաքացիներն ազատվում են մյուս Կողմի պետության տարածք մուտք գործելու, այնտեղ գտնվելու, այն տարանցելու և լքելու համար մուտքի արտոնագրի պահանջից իննսուն (90) օրը չգերազանցող ժամանակահատվածով` առաջին մուտքի օրվանից 180 օրվա ընթացքում:
2. Կողմերից ցանկացածի պետության` դիվանագիտական կամ պաշտոնական վավեր անձնագիր ունեցող քաղաքացիները, որոնք մտադիր են մյուս Կողմի պետության տարածք մուտք գործել և այնտեղ գտնվել իննսուն (90) օրը գերազանցող ժամանակահատվածով, պետք է մուտքի արտոնագիր ձեռք բերեն նախապես:

**Հոդված 2**

1. Դիվանագիտական կամ պաշտոնական վավեր անձնագիր ունեցող քաղաքացիները, որոնք հավատարմագրված են մյուս Կողմի պետության դիվանագիտական ներկայացուցչություններում, հյուպատոսական հիմնարկներում կամ միջազգային կազմակերպություններում, կարող են մյուս Կողմի պետության տարածք մուտք գործել և այնտեղ գտնվել՝ առանց նախնական մուտքի արտոնագիր ստանալու:
2. Սույն հոդվածի 1-ին ենթակետի դրույթները վերաբերում են նաև դիվանագիտական և պաշտոնական վավեր անձնագիր ունեցող քաղաքացիների ընտանիքի անդամներին:
3. Սույն հոդվածի 1-ին և 2-րդ ենթակետում նշված անձինք հյուրընկալող Պետության տարածք մուտք գործելու օրվանից 30 (երեսուն) օրվա ընթացքում պետք է գրանցվեն արտաքին գործերի նախարարությունում:

**Հոդված 3**

Դիվանագիտական կամ պաշտոնական վավեր անձնագիր ունեցող քաղաքացիները մուտք գործելիս մյուս Կողմի պետության տարածք, պետք է տվյալ Պետության տարածքում գտնվելու ընթացքում պահպանեն նրա ազգային օրենսդրությունը:

**Հոդված 4**

Յուրաքանչյուր Կողմ իրեն իրավունք է վերապահում մերժելու կամ կասեցնելու սույն Համաձայնագրի 1-ին և 2-րդ հոդվածներում նշված անձանց մուտքը կամ գտնվելն իր պետության տարածքում՝ հասարակական կարգի, հանրային առողջության կամ ազգային անվտանգության նկատառումներից ելնելով:

**Հոդված 5**

Դիվանագիտական կամ պաշտոնական վավեր անձնագիրը մյուս Կողմի պետության տարածքում կորցնելու կամ վնասելու դեպքում, դիվանագիտական ներկայացուցչությունը կամ հյուպատոսական հիմնարկը պետք է դրա մասին անհապաղ տեղեկացնի հյուրընկալող Կողմի պետության իրավասու մարմիններին՝ համապատասխան գործողություններ իրականացնելու համար, և միաժամանակ նոր դիվանագիտական կամ պաշտոնական վավեր անձնագիր կամ անհրաժեշտ ճամփորդական փաստաթուղթ տրամադրի իր քաղաքացուն, առանց մուտքի արտոնագրի տեղաշարժվելու համար:

**Հոդված 6**

1. Կողմերը դիվանագիտական ուղիներով կփոխանակեն իրենց դիվանագիտական կամ պաշտոնական վավեր անձնագրերի նմուշները սույն Համաձայնագրի ուժի մեջ մտնելուց ամենաուշը 30 (երեսուն) օր առաջ:

2. Կողմերը՝ դիվանագիտական կամ պաշտոնական անձնագրի նոր տեսակ տրամադրելիս կամ փոփոխելիս, դրանք շրջանառելու օրվանից 30 (երեսուն) օր առաջ պետք է միմյանց ծանուցեն նման փոփոխությունների մասին դիվանագիտական ուղիներով՝ տրամադրելով նոր անձնագրերի կամ փոփոխվածների նմուշները:

**Հոդված 7**

1. Կողմերից յուրաքանչյուրը ցանկացած ժամանակ կարող է ամբողջությամբ կամ մասամբ կասեցնել սույն Համաձայնագրի գործողությունը՝ հասարակության անվտանգության, հասարակական կարգի կամ հանրային առողջության նկատառումներից ելնելով:
2. Կողմերից յուրաքանչյուրը սույն Համաձայնագրի կասեցման մասին պետք է դիվանագիտական ուղիներով գրավոր ծանուցի մյուս Կողմին այդ որոշումն ուժի մեջ մտնելուց ոչ ուշ քան 30 (երեսուն) օր առաջ:
3. Սույն Համաձայնագրի կասեցումը չի տարածվի այս Համաձայնագրում հիշատակված դիվանագիտական կամ պաշտոնական վավեր անձնագիր ունեցող այն անձանց վրա, ովքեր արդեն իսկ գտնվում են որոշումն ընդունող Կողմի պետության տարածքում:
4. Երբ կասեցման պատճառները վերանում են, այն Կողմը, որը դադարեցրել է սույն Համաձայնագրի գործողությունը, անմիջապես պետք է տեղեկացնի մյուս Կողմին՝ սույն Համաձայնագրի գործողությունը վերսկսելու մասին:

**Հոդված 8**

Կողմերի փոխադարձ համաձայնությամբ դիվանագիտական հայտագրերի միջոցով սույն Համաձայնագրում կարող են կատարվել փոփոխություններ, որոնք ուժի մեջ կմտնեն 10-րդ հոդվածի դրույթների համաձայն:

**Հոդված 9**

Սույն Համաձայնագրի դրույթների կիրառման կամ մեկնաբանման շուրջ ծագած վեճերն ու տարաձայնությունները կարգավորվում են դիվանագիտական ուղիներով Կողմերի միջև խորհրդակցությունների և բանակցությունների միջոցով:

**Հոդված 10**

1. Սույն Համաձայնագիրն ուժի մեջ կմտնի այն ուժի մեջ մտնելու համար անհրաժեշտ ներպետական ընթացակարգերի կատարման մասին վերջին գրավոր ծանուցումը դիվանագիտական ուղիներով մյուս Կողմի կողմից ստանալուց 30 (երեսուն) օր հետո:
2. Սույն Համաձայնագիրը կնքվում է անորոշ ժամկետով:
3. Կողմերից յուրաքանչյուրը կարող է ցանկացած ժամանակ դադարեցնել սույն Համաձայնագրի գործողությունը՝ դիվանագիտական ուղիներով 90 (իննսուն) օր առաջ այդ մասին գրավոր ծանուցելով մյուս Կողմին:

Կատարված է \_\_\_\_\_\_\_\_\_\_\_\_\_, 20\_\_ թվականի \_\_\_\_\_\_\_\_\_\_\_\_ \_\_-ին, երկու բնօրինակով, յուրաքանչյուրը՝ հայերեն, իսպաներեն և անգլերեն. բոլոր տեքստերն էլ հավասարազոր են: Մեկնաբանության ժամանակ ծագած տարաձայնությունների դեպքում գերակայում է անգլերեն տեքստը:

|  |  |
| --- | --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**  **ԿԱՌԱՎԱՐՈՒԹՅԱՆ ԿՈՂՄԻՑ՝** | **ԿՈԼՈՒՄԲԻԱՅԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԿՈՂՄԻՑ՝** |